H O T Ă R Î R E

cu privire la Comisia Naţională pentru Monopol Fiscal

nr.   din

În temeiul articolului 368, punctul 3 din Legea nr.845/1992 cu privire la antreprenoriat și întreprinderi (Monitorul Oficial al Republicii Moldova, 1994, nr.2, art.33), cu modificările ulterioare, Guvernul

HOTĂRĂŞTE:

**1.** Se instituie Comisia Națională pentru Monopol Fiscal.

**2.** Se aprobă:

1) Componenţa Comisiei Naționale pentru Monopol Fiscal, conform anexei nr.1;

2) Regulamentul privind activitatea Comisiei Naționale pentru Monopol Fiscal, conform anexei nr.2.

|  |  |
| --- | --- |
| **PRIM-MINISTRU Natalia GAVRILIȚA****Contrasemnează:****Ministrul finanțelor Dumitru BUDIANSCHI** **Ministrul economiei Sergiu GAIBU** |  |
|  |  |
|  |  |
|  |  |

Anexa nr.1

la Hotărîrea Guvernului

 nr. din 2022

COMPONENŢA

Comisiei Naţionale pentru Monopol Fiscal

Reprezentant al Ministerului Finanțelor, preşedinte al Comisiei

Reprezentant al Ministerului Economiei

Reprezentant al Consiliului Concurenței

Reprezentant al societății civile

Reprezentant al societății civile

Anexa nr.1

la Hotărîrea Guvernului

 nr. din 2022

REGULAMENT

privind activitatea Comisiei Naţionale pentru Monopol Fiscal

Capitolul I

DISPOZIŢII GENERALE

**1.** Prezentul Regulament stabileşte modul de constituire, organizare și funcționare a activității Comisiei Naționale pentru Monopol Fiscal (în continuare – Comisia).

**2.** Comisia este un organ colegial, fără statut de persoană juridică, instituită în scopul *evaluării necesității de constituire a monopolului fiscal pe anumite domenii de activitate.*

**3.** Cadrul juridic al activităţii Comisiei îl constituie Constituţia Republicii Moldova, alte acte normative naţionale, tratatele internaţionale în acest domeniu la care Republica Moldova este parte şi prezentul Regulament.

Capitolul II

ATRIBUŢIILE ŞI DREPTURILE COMISIEI

**6.** În procesul de activitate, Comisia are următoarele atribuţii:

1) constată necesitatea instituirii monopolului fiscal pentru anumite activități economice;

2) identifică întreprinderea sau grupul de întreprinderi care desfășoară activități economice pentru care a fost constatată necesitatea instituirii monopolului fiscal;

3) analizează și estimează impactul atribuirii statutului de monopol fiscal, inclusiv relevă avantajele și dezavantajele economice și de altă natură pe termen scurt, mediu și lung;

4) propune Guvernului spre examinare și aprobare, prin intermediul organului central de specialitate care asigură lucrările de secretariat ale Comisiei, proiectul actului normativ prin care se atribuie statutul de monopol fiscal unei întreprinderi sau unui grup de întreprinderi;

5) monitorizează și evaluează anual sectorul economic în care activează întreprinderea sau grupul de întreprinderi pentru care a fost atribuit statutul de monopol fiscal și prezintă un raport Guvernului;

6) propune Guvernului retragerea statutului de monopol fiscal întreprinderii sau grupului de întreprinderi în cazul în care se constată abateri de la normele specifice de reglementare a activității economice, stabilite de actul normativ prin care a fost atribuit statutul de monopol fiscal, sau în cazul suprimării circumstanțelor care au determinat constatarea necesității instituirii monopolului fiscal.

**7.** În procesul realizării atribuţiilor sale, Comisia are următoarele drepturi:

1) să solicite şi să primească, în modul stabilit, de la autorităţile publice, persoanele juridice informaţii (materiale) necesare pentru activitatea sa;

2) să invite la şedinţele sale reprezentanţi ai ministerelor, ai altor autorităţi ale administraţiei publice centrale, organizațiilor necomerciale şi societății civile;

3) să creeze grupuri de lucru şi de experţi din rândul reprezentanţilor autorităţilor publice, cercetătorilor şi specialiştilor din domeniu, în vederea elaborării sau expertizării unor proiecte de acte normative, materiale instructiv-metodice, recomandări, propuneri etc.

**Capitolul III**

COMPONENȚA, ORGANIZAREA ŞI FUNCŢIONAREA COMISIEI

 **8.** Comisia este constituită din 5 membri, din care unul este președinte, iar ceilalți reprezintă în număr egal: (i) autorități publice din domeniu și (ii) reprezentanți ai societății civile.

**9.** Funcţia de preşedinte al Comisiei este exercitată de către reprezentantul Ministerului Finanțelor.

**10.** Preşedintele Comisiei are următoarele atribuţii:

1) conduce activitatea Comisiei, convoacă şi prezidează şedinţele acesteia;

2) în caz de necesitate, invită la şedinţele Comisiei conducători şi specialişti din autorităţile administraţiei publice, alte instituţii, mediul academic, precum şi experţi independenţi;

3) reprezintă Comisia în relaţiile sale cu autorităţile administraţiei publice din ţară, precum şi în relaţiile cu societatea civilă;

4) stabileşte data, ora, locul şi ordinea de zi a şedinţelor Comisiei;

5) semnează procesele-verbale şi deciziile Comisiei.

**11.** În absenţa temporară sau în situaţia de imposibilitate a exercitării obligaţiilor de către preşedintele Comisiei, conducerea activităţii acesteia este preluată de un alt membru al Comisiei, desemnat de către preşedinte.

**12.** Comisia îşi desfăşoară activitatea în şedinţe plenare organizate, de regulă, o dată în semestru, în prezenţa a cel puţin jumătate din numărul membrilor. În caz de necesitate, pot fi convocate şedinţe extraordinare la solicitarea preşedintelui sau a cel puţin 1/3 din numărul membrilor acesteia.

**13.** Şedinţele Comisiei sînt deliberative dacă la ele participă 2/3 din membrii acesteia.

**14.** Comisia poate constitui grupuri de lucru permanente sau temporare pentru examinarea problemelor şi elaborarea deciziilor în domeniile concrete ale activităţii sale. Grupurile de lucru sînt conduse de un membru al Comisiei, iar în componenţa acestora pot fi incluşi şi reprezentanţi ai altor autorităţi ale administraţiei publice centrale decît cele reprezentate în Comisie, precum şi ai societăţii civile, mediului academic, specializaţi în domeniul necesar activității sale.

**15.** Organizarea şedinţelor Comisiei şi a lucrărilor de secretariat ale acesteia este asigurată de către Ministerul Finanțelor prin intermediul secretarului Comisiei, care nu are calitatea de membru al Comisiei şi nu dispune de drept de vot.

**16.** Secretarul Comisiei are următoarele atribuţii:

1) pregăteşte proiectul ordinii de zi şi graficul şedinţelor Comisiei;

2) organizează şi asigură buna desfăşurare a şedinţelor Comisiei, precum şi asigură schimbul de informaţii;

3) întocmeşte şi semnează procesele-verbale ale şedinţelor Comisiei;

4) asigură comunicarea Comisiei cu autorităţile publice, organizațiile necomerciale, precum și cu societatea civilă;

5) monitorizează realizarea deciziilor aprobate de Comisie;

6) primeşte de la autorităţi propuneri referitor la activitatea în domeniu şi le prezintă preşedintelui şi membrilor Comisiei;

7) elaborează planurile de activitate a Comisiei, în baza propunerilor preşedintelui, membrilor Comisiei şi le prezintă spre aprobare la şedinţele Comisiei;

8) asigură reflectarea activităţii Comisiei în mass-media şi plasarea informaţiilor relevante pe pagina web oficială a Ministerului Finanțelor;

9) asigură păstrarea documentelor cu privire la activitatea Comisiei;

10) exercită și alte atribuţii ce ţin de activitatea Comisiei.

**17.** Membrii Comisiei au următoarele obligaţii:

1) să participe la şedinţele Comisiei şi să examineze subiectele incluse pe ordinea de zi;

2) să participe prin vot la aprobarea deciziilor;

3) să îşi exercite atribuţiile în conformitate cu legislaţia şi prezentul Regulament;

4) să asigure implementarea deciziilor aprobate în cadrul şedinţelor de către entitățile pe care le reprezintă, conform competenţelor.

**18.** Deciziile Comisiei se aprobă prin vot deschis, cu majoritatea simplă de voturi a celor prezenţi şi se semnează de către preşedintele acesteia.

**19.** Membrii Comisiei care nu sînt de acord cu deciziile aprobate au dreptul la opinie separată, care se consemnează în procesul-verbal al şedinţei.

**20.** Ordinea de zi a şedinţei se întocmeşte în baza propunerilor formulate şi înaintate de către membrii Comisiei şi se prezintă spre aprobare preşedintelui acesteia.

**21.** Proiectul ordinii de zi şi materialele pentru examinare se aduc la cunoştinţa preşedintelui Comisiei, membrilor Comisiei şi persoanelor invitate cu cel puţin 3 zile lucrătoare anterior convocării şedinţei.

**22.** Procesul-verbal al şedinţei Comisiei, semnat de către preşedintele Comisiei sau de către persoana desemnată şi contrasemnat de către secretarul Comisiei, se remite, în termen de cel mult 5 zile lucrătoare, membrilor Comisiei spre informare. Procesul-verbal va conţine data şedinţei, numele membrilor prezenţi şi altor persoane invitate prezente, sinteza punctelor de vedere exprimate de participanţi, concluziile şi deciziile aprobate.

**23.** Comisia prezintă anual Guvernului, până la sfârşitul lunii martie a anului curent, raportul privind activitatea sa în anul precedent. Proiectul de raport se elaborează de către secretarul Comisiei cu asistenţa membrilor acesteia. Raportul se aprobă în cadrul ultimei şedinţe a Comisiei în anul respectiv.

**24.** Raportul Comisiei se plasează pe pagina web oficială a Ministerului Finanțelor.